Ģeoloģiskais dabas piemineklis  **Staldzenes stāvkrasts**

MK 175. noteikumu piel. Nr. 206

**Detalizēts apraksts**

**Adrese**

Ventspils novadā, Ventspils pilsētā.

Ģeogrāfiskās koordinātes E21° 36,517' un N57° 27,027', jeb x356506, y370054 LKS92 sistēmā.

**Ģeogrāfiskais novietojums**

Piejūras zemienē, Ventavas līdzenumā, jūras krastā.

**Ģeoloģiskie veidojumi**

Dabas pieminekli veido dažāda vecuma un izcelsmes kvartāra nogulumu atsegumi Baltijas jūras stāvkrastā. Senākie nogulumi atsegumos ir vidējā pleistocēna (leduslaikmeta) Kurzemes apledojuma morēna, ko pārsedz jaunāki Latvijas apledojuma beigu fāzes sarkanbrūna māla slāņi. Holocēnu (pēcleduslaikmetu) atsegumos pārstāv pelēku aleirītu un kūdras ieslēgumus saturošu smilts un grants slāņkopa un Baltijas baseina dažādu attīstības stadiju nogulumi – Ancilus ezera pelēko aleirītu slāņkopa un Litorīnas jūras smilšu slāņi, kā arī Litorīnas laika Ventas sengultnē (vecupes ezerā) veidojies sapropelis, ko pārsedz kūdras slānis, kas veidojies holocēna klimatiskā optimuma laikā. Atsegumu augstumi pārsvarā ir 2-7 m.

**Izmēri**

Dabas pieminekļa platība ir 77,11 ha.

**Debits**

Nav attiecināms.

**Unikālās vērtības**

Ancilus ezera nogulumu kontaktjosla ar Litorīnas jūras nogulumiem

**Ainaviskuma raksturojums**

Pāris simtu m joslā no Lošupes ietekas uz ziemeļiem patlaban erozijas procesi aprimuši un nogāzes nobiras daļēji klāj velēna. Aizsargjoslas ziemeļu daļā erozija aktīvāka un veidojas atsegumi 8-10 m augstajā stāvkrastā. Vislielāko un iespaidīgāko augstumu stāvkrasts sasniedz ārpus aizsargājamās teritorijas pie kāpas bijušās Būšnieku bākas rajonā. Aizsargājumajā teritorijā aiz krasta kraujas līnijas – priežu mežs ar pamežu.

**Stratigrāfija**

Ancilus ezera zilganpelēki nedaudz smilšaini aleirīti, kurus pārklāj Litorīnas jūras dažādos akumulācijas apstākļos akumulējusies smilts un grants nogulumu slāņkopa, ko savukārt pārklā jaunāki eolas smilts nogulumi

Ancilus ezera un Litorīnas jūras nogulumu kontaktjosla.

**Uzbūve**

Atsegumu nogulumu griezuma apkšējo daļu veido pelēka smilšaina horizontāli kārtota aleirīta slānis, kuram uzguļ smalkgraudainas vai dažādgraudainas, vai grantainas, vietumis ar oļu kārtiņām uz slāņojuma virsmām, horizontāli un slīpslāņotas smilts slāņkopa.

**Viela**

Smilšains aleirīts, smilts, grants oļi

**Procesi**

Aktīva krasta erozija teritorijas ziemeļu galā

**Dabas aizsardzība**

Ar Vides ministrijas 2009. gada 20. janvāra rīkojumu Nr.16 aizsargājamajai teritorijai ir apstiprināts dabas aizsardzības plāns.

Teritorijā atrodas aizsargājams dižkoks – priede, kā arī Eiropas savienības aizsargājami biotopi - kaļķainas smiltāju pļavas (6120\*), ar lakstaugiem klātas pelēkās kāpas (2130\*), mežainas piejūras kāpas (2180) un boreālie meži (9010\*), kā arī virknes aizsargājamu augu sugu atradnes.

**Citas vērtības**

Teritorija tiek izmantota rekreācijai, pastāv labas iespējas tās izmantošanai dabas tūrismam un vides izglītībai.

Jūras stāvkrasta nobrukumā atrasts Baltijā lielākais bronzas laikmeta depozīts.

**Stāvoklis**

Samērā labs.

**Bojājumi**

Krasta erozija, kas veicina nogulumu noskalošanu un krasta nobrukumu veidošanos; pie Lošupes ietekas redzams, ka ceļš, kas pienāk pludmalei kāpu joslā, ir mašīnu izbraukāts un ir redzams, ka tiek braukts arī pa pludmali.

**Apdraudējumi**

Krasta erozija

**Apsaimniekošana**

Konstatētas 3 dabas pieminekļa robežzīmes. Iepretim jaunuzceltajām mājām meža norā blakus stāvkrastam ierīkota atpūtas vieta.

**Piezīmes**

Apraksts, novērtējumi un robežu izmaiņu pamatojums balstīti uz līgumdarba pētījuma ietvaros veiktā apsekojuma un literatūras datiem. Apsekoja Aija Ceriņa, Māris Krievāns, Agnis Rečs, Angelīna Zabele, 28.06.2014.

**Novērtējumi**

Unikālās vērtības – 4

Ainaviskums – 4

Zinātniskais nozīmīgums:

Stratigrāfija – 5

Uzbūve – 4

Viela – 3

Procesi – 3

Citas vērtības – 4

Novērtējumu summa - 27

**Robežu izmaiņu pamatojums**

Dabas pieminekļa robežas vilktas atbilstoši dabas veidojumu izvietojumam, ņemot vērā zemes kadastra vienību un mežu nogabalu izvietojumu. Ārējai robežai no stāvkrasta malas būtu jābūt vismaz 150 m attālumā.

**Ieteikumi aizsardzībai un apsaimniekošanai**

Nepieciešams stends ar ģeoloģiska satura informāciju, kā arī norādes.

Unikālās vērtības, 1   2   3   4   5
1- nenozīmīgs,
2- maznozīmīgs,
3- vietāja mēroga nozīmīgs,
4- reģiona mēroga nozīmīgs;
5- LV vai starptautiski nozīmīgs , unikāls

Ainaviskums, 1   2   3   4   5
1- neglīts,
2- ainavā neizpaužas kā pozitīvi vērtējams elements,
3- parasts, nedaudz vairo ainavas vērtīgumu;
4- skaists, glīts, bet ne izcils;
5- izcili krāšņs

Stratigrāfija, 1   2   3   4   5
1- nenozīmīgs sīks,
2- maznozīmīgs vai neizteiksmīgs,
3- parasts raksturīgs konkrētās svītas atsegums,
4- viens no lielākajiem konkrētās svītas atsegumiem, bet nav stratotips ,
5- svītas stratotips vai unikālu fosīliju atradne

Uzbūve, 1   2   3   4   5
1- nav novērojamas nekādas raksturīgas uzbūves detaļas,
2- neizteiksmīgs slāņojums,
3- parasts, raksturīgs slāņojums; raksturīgi reljefa veidojumi
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;
5- īpaši izteiksmīgs vai neparasts slāņojums, reljeefa veidojums, atseguma forma u.c.

Viela, 1   2   3   4   5
1- vieliskais sastāvs nav nosakāms, piemēram, biezā apauguma dēļ,
2- nedroši nosakāmi sastāva ieži, neizteiksmīgi,
3- parasti ieži,
4- savdabīgi, raksturīgi ieži vai minerālu izpausmes;
5- kādas retas vai neparastas minerālu izpausmes; reti sastopami, bet raksturīgi ieži

Procesi, 1   2   3   4   5
1- nekādi īpaši procesi nav novērojami;
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,
3- raksturīgi procesi, piem., izskalošana vai avotu erozija;
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija

Citas vērtības, 1   2   3   4   5
1- nekā nozīmīga nav,
2- neliels nozīmīgums dzīvajai dabai, kultūrvēsturei, tūrismam;
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;
4- retu sugu atradne, populārs tūrisma objekts, kulta vieta, nozīmīgu teiku vieta utml.;
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.